L'article 127 de l'Estatut d'Autonomia atribueix a la Generalitat la competència exclusiva en matèria de cultura, i específicament sobre el patrimoni arqueològic i científic de Catalunya.
De conformitat amb l'article 1 de la Llei 9/1993, de 30 de setembre, del patrimoni cultural català, el patrimoni cultural català l'integren tots els béns mobles o immobles relacionats amb la història i la cultura de Catalunya que per llur valor històric, artístic, arquitectònic, arqueològic, paleontològic, etnològic, documental, bibliogràfic, científic o tècnic mereixen una protecció i una defensa especials, de manera que puguin ésser gaudits pels ciutadans i puguin ésser transmesos en les millors condicions a les generacions futures.
D'altra banda, l'article 46 de la mateixa Llei estableix que integren el patrimoni arqueològic català els béns mobles i immobles de caràcter històric per a l'estudi dels quals cal utilitzar metodologia arqueològica, així com els elements geològics i paleontològics relacionats amb l'ésser humà i amb els seus orígens i antecedents.
El gran nombre de restes que apareixen anualment en intervencions arqueològiques o paleontològiques i la necessitat de conservar totes aquelles que requereixen una protecció especial fan aconsellable disposar de criteris generals per avaluar el valor cultural dels béns i determinar els mecanismes adequats per a la seva conservació, especialment d'aquelles que s'han de tornar a emplaçar al lloc d'on van ser extretes o, si això no és possible, en un altre indret del seu entorn, d'acord amb el que estableix l'article 29 del Decret 78/2002, de 5 de març, del Reglament de protecció del patrimoni arqueològic i paleontològic.
A aquest efecte, es fa necessari modificar el Decret 78/2002, de 5 de març, del Reglament de protecció del patrimoni arqueològic i paleontològic, per tal de concretar l'òrgan competent que ha d'emplenar les sol·licituds d'avaluació i tria de restes mobles procedents d'intervencions arqueològiques i paleontològiques, així com definir el procediment a seguir per efectuar el dipòsit controlat de les restes mobles i l'elaboració dels criteris i taules d'avaluació i tria.
Així mateix, també es fa necessari modificar el Decret 328/2011, de 26 d'abril, de creació del Consell Nacional d'Arqueologia i Paleontologia, i de la Comissió de Recerca d'Arqueologia i Paleontologia, per tal d'atribuir a la Comissió de Recerca d'Arqueologia i Paleontologia noves funcions relacionades amb l'avaluació i tria de restes arqueològiques i paleontològiques mobles, en aplicació del principi d'economia administrativa, utilitzant aquest òrgan col·legiat ja existent per desenvolupar aquestes noves tasques.
Alhora, s'incorpora una nova vocalia al Consell Nacional d'Arqueologia i Paleontologia, en representació de l'Institut Cartogràfic i Geològic de Catalunya, ateses les competències d'aquesta entitat en matèria de geologia i paleontologia.
Per tot això, a proposta del conseller de Cultura, d'acord amb el dictamen de la Comissió Jurídica Assessora, i amb la deliberació prèvia del Govern,
Modificació de l'article 11.1 del Decret 78/2002, de 5 de març, del Reglament de protecció del patrimoni arqueològic i paleontològic
S'afegeix un apartat k) a l'apartat 1 de l'article 11 del Decret 78/2002, de 5 de març, del Reglament de protecció del patrimoni arqueològic i paleontològic, amb la redacció següent:
"k) Sol·licitar a la direcció general competent en matèria de patrimoni cultural, si escau, l'avaluació i tria de les restes que no tinguin un interès científic rellevant, que no reuneixin qualitats per a la museïtzació, o que siguin reiteratives d'altres restes dipositades, d'acord amb el que estableix l'article 29.".
Modificació de l'article 29 del Decret 78/2002, de 5 de març, del Reglament de protecció del patrimoni arqueològic i paleontològic
Es modifica l'article 29 del Decret 78/2002, de 5 de març, del Reglament de protecció del patrimoni arqueològic i paleontològic, que passa a tenir la redacció següent:
Avaluació i tria i dipòsit controlat
29.1 Un cop lliurada la memòria de la intervenció, en el cas que hi hagi restes que no tinguin un interès científic rellevant, no reuneixin qualitats per a la museïtzació o siguin reiteratives d'altres restes dipositades, la persona titular del Departament competent en matèria de cultura, a proposta de la Comissió de Recerca d'Arqueologia i Paleontologia, pot decidir que se n'efectuï el dipòsit controlat, el qual comporta que es tornin a emplaçar al lloc d'on van ser extretes o, si això no és possible, en un altre indret del seu entorn.
29.2 Els museus on hi ha dipositades restes arqueològiques o paleontològiques que, pel seu caràcter reiteratiu, residual i fragmentari, no tinguin interès museístic ni científic, poden sol·licitar a la direcció general competent en matèria de patrimoni cultural fer-ne una avaluació i tria.
29.3 Als efectes del que estableixen els apartats anteriors, la direcció de la intervenció o la direcció del museu, segons escaigui, poden sol·licitar a la direcció general competent en matèria de patrimoni cultural l'avaluació i tria corresponent.
En cas que l'avaluació i tria sigui proposada per la direcció de la intervenció, la sol·licitud s'ha d'efectuar dins del termini de tres mesos a comptar de la presentació de la memòria de la intervenció.
29.4 La sol·licitud d'avaluació i tria de restes arqueològiques o paleontològiques ha d'anar acompanyada de la documentació següent:
a) Inventari dels materials afectats per la proposta d'avaluació i tria.
En aquests documents hi ha de constar la procedència i la tipologia.
b) En el cas de restes dipositades en museus, fitxa museística, on ha de constar la data i la forma d'ingrés en el museu dels materials.
c) Informe en què es justifiqui la manca d'interès científic i museístic dels materials.
d) Relació dels estudis de què han estat objecte els materials.
e) Dades físiques del conjunt de materials: volum, pes, embalatge, fragilitat i altres condicions a tenir en compte en el seu transport.
f) Proposta de lloc d'emplaçament dels materials.
g) Proposta de mesures tècniques per garantir la conservació de les restes dipositades.
29.5 En els supòsits que estableix l'apartat 1, la persona titular del Departament competent en matèria de cultura, a proposta de la Comissió de Recerca d'Arqueologia i Paleontologia, pot optar per:
b) Aprovar l'avaluació i tria, en els termes que s'indiquin en la resolució.
29.6 En els supòsits que estableix l'apartat 2, la persona titular del departament competent en matèria de cultura, a proposta de la Comissió de Recerca d'Arqueologia i Paleontologia, pot optar per:
b) Resoldre dipositar els béns en un altre museu.
c) Aprovar l'avaluació i tria, en els termes que s'indiquin en la resolució.
29.7 La resolució per la qual s'aprova l'avaluació i tria autoritza per efectuar el dipòsit controlat de les restes, d'acord amb el que estableix l'apartat 1 d'aquest article, en els termes que s'hi indiquin.
29.8 Als efectes de dur a terme l'avaluació i tria, la Comissió de Recerca d'Arqueologia i Paleontologia pot elaborar criteris generals sobre avaluació i tria de restes arqueològiques i paleontològiques mobles, així com taules d'avaluació, que, en ambdós casos, ha d'aprovar la persona titular del departament competent en matèria de cultura, mitjançant una ordre.
Les taules d'avaluació de restes arqueològiques i paleontològiques mobles determinen, per tipologies de restes, els criteris específics per aplicar a les sol·licituds d'avaluació i tria."
Addició d'un nou article 29 bis al Decret 78/2002, de 5 de març, del Reglament de protecció del patrimoni arqueològic i paleontològic
S'afegeix un nou article, el 29 bis, al Decret 78/2002, de 5 de març, del Reglament de protecció del patrimoni arqueològic i paleontològic, amb el contingut següent:
Registre de dipòsits controlats de restes arqueològiques i paleontològiques
El Departament competent en matèria de cultura ha de disposar d'un registre dels dipòsits controlats de les restes arqueològiques i paleontològiques que, com a resultat de l'avaluació i tria, s'ha determinat que no tenen un interès científic rellevant, que no reuneixen qualitats per a la museïtzació o que són reiteratives d'altres restes dipositades.
El Registre ha de tenir, com a mínim, els camps informatius següents:
b) Tipus de material dipositat.
c) Any de la campanya d'intervenció i número de memòria.
e) Data de la Resolució per la qual s'aprova l'avaluació i tria de les restes arqueològiques i paleontològiques mobles que s'hi dipositen.
f) Coordenades i descripció del lloc del dipòsit.
L'indret on s'ha efectuat un dipòsit controlat de restes arqueològiques o paleontològiques d'acord amb el que estableix aquest Decret té la consideració de jaciment arqueològic o paleontològic.
Les dades del Registre a què fa referència la lletra f) de l'apartat 2 poden ser consultades per aquelles persones que acreditin un interès qualificat."
Modificació de l'article 3.1.d) del Decret 328/2011, de 26 d'abril, de creació del Consell Nacional d'Arqueologia i Paleontologia, i de la Comissió de Recerca d'Arqueologia i Paleontologia
S'afegeix a la lletra d) de l'article 3.1 una vocalia, amb la redacció següent:
"Una persona en representació de l'Institut Cartogràfic i Geològic de Catalunya."
Modificació de l'article 6 del Decret 328/2011, de 26 d'abril, de creació del Consell Nacional d'Arqueologia i Paleontologia, i de la Comissió de Recerca d'Arqueologia i Paleontologia
Es modifica l'article 6 del Decret 328/2011, de 26 d'abril, de creació del Consell Nacional d'Arqueologia i Paleontologia, i de la Comissió de Recerca d'Arqueologia i Paleontologia, que passa a tenir la redacció següent:
"Són funcions de la Comissió de Recerca d'Arqueologia i Paleontologia:
"a) Assessorar el departament competent en matèria de cultura respecte de les polítiques i les estratègies en l'àmbit de la recerca en arqueologia i paleontologia.
"b) Vetllar perquè el disseny i la implementació de les polítiques i estratègies de recerca definides pel departament es facin segons processos que en garanteixin l'eficiència, l'eficàcia i l'impacte desitjat.
"c) Emetre informe sobre els plans de recerca abans d'aprovar-los.
"e) Avaluar l'evolució del sistema de recerca en l'àmbit de l'arqueologia i la paleontologia a Catalunya i la implementació de les polítiques de recerca, i emetre els informes corresponents, per encàrrec del departament o per iniciativa pròpia.
"f) Proposar a la persona titular del departament competent en matèria de cultura, per a la seva aprovació, els criteris generals a seguir per a l'avaluació i tria de les restes arqueològiques i paleontològiques mobles extretes i el seu dipòsit.
"g) Elaborar taules d'avaluació de restes arqueològiques i paleontològiques mobles, i elevar-les a la persona titular del departament competent en matèria de cultura per a la seva aprovació.
"h) Elevar a la persona titular del departament competent en matèria de cultura les propostes que consideri escaients en relació amb les sol·licituds d'avaluació i tria de restes arqueològiques i paleontològiques mobles.
"i) Assessorar sobre les mesures a adoptar per a la conservació de les restes arqueològiques i paleontològiques objecte d'avaluació i tria que hagin de ser objecte d'un dipòsit controlat.
"j) Aprovar el seu reglament de règim intern.
"k) Altres funcions de naturalesa anàloga que li encarregui el Departament."